Das Paradies der Frauen

**Das Paradies der Frauen** (bei dr Urauffihrong hôt des Werk noh *Die Frauen von Coraya* ghoißa) ischt a Revue-Operedde en drei Uffziig mit dr Musik vom Schweizer Kombonischda Paul Burkhard. S Libreddo stammt vom Eduard Rogati. S erscht Môl uff d Bihne komma isch des Sengschbiil em Jôhr 1938 z Stettin.

## D Persona vo dr Handlong send
* D Viola Parker (Sopran)
* Dr John Parker, dera ihr Môô, a Forschongsreisender (Tenor)
* D Peggy Hill, dr Viola ihr Freindin (Subredde)
* Dr Kolumbus John, em John sei Freind ond Reisebegleider, a Reporder (Tenorbuffo)
* D Pamela Self, dr Viola ihr Muader (a sengenda Schauschbiilere)
* Dr Kabideen Slips, Präsident vom Herraklub (a Komiker, wo au a bissle senga kôô)
* Drei Dama (Sopran, Mezzosopran ond Alt)
* A Grubbe vo drei Herra (zwoi Teneer ond oin Bass)
* A Grubbe vo viir Herra (zwoi Teneer ond zwoi Bäss)
* D Maja, a jonga Insulanere (Schbrechroll)
* Dr Direktr Perkins, em Kolumbus John sei Chef (Schbrechroll)
* Hochzeitsgsellschaft, Klubmitgliider, Insulanerinna (Chor ond Schdadischda)

## Firs Orkeschtr braucht mr
Zwoi Fleeda, a Oboe, zwoi Klarinedda, a Fagott, viir Herner, drei Trombeeda, zwoi Posauna, a Harf, a Klaviir, a Banjo, a grauß Schlagwerk ond Streicher. 

## Handlong
### Ort, Zeit ond Bihnabilder
Dui Operedde schbiilt en dr US-amerikanischa Stadt Chicago ond uff dr fiktiva Sidseeinsel Coraya zo dera Zeit, wo des Werk sei Urauffihrong erleabt hôt, also gega Ende vo de 30er-Jôhr vom 20. Jôhrhondert. 

### Erschtr bis Driddr Uffzug
Em-ma vornehma Hotel z Chicago feiret dr bekannde Forschongsreisende John Parker Hochzeit mit seira Braut Viola ond ama Haufa gladene Gäscht. Fir d Viola isch des scho de zwoid Ehe, au wenn-se dô drvoo eidrenglich vo ihrer Muader gwarnt wôrra ischt. Oiner vo de Gäscht schbiilt Zuafall ond sorgt drfir, dass d Viola an Briaf en d Hend kriagt, wo ôôgeablich vo ihrem Môô gschriiba wôrra ischt. Dô draus erfehrt-se, dass *der* a erodischs Abenteier mit-ra Sidsee-Scheenheit ghet hôt. Kaum hôt-se sellen Briaf gleasa, packt-se dr Zorn. Ohne mit ihrem Môô a Ausschbrôch zo suacha, haut-se oifach ab.

Uff dr Sidseeinsel Coraya grindet d Viola – zamma mit andre Ehefraua, wo a gleichs Schicksal erlidda hend – an Weiberstaat, s *Paradies der Frauen*. Ondrdessa send abr au deane ihre Manna en dr Hoimet et ootädich bliiba. Deet hend-se kurzerhand an *Klub der Verlassenen* grendet. Wia sich nô bei sellem Vorei dui Nôchricht vom *Paradies der Frauen* vrbroidet, fasset dia Klubmitgliider da Entschluss, nôch Coraya zo fahra ond ihre Fraua hoimzohola.

A-ma scheena Dag lauft em Hafa vo Coraya a Schiff ei. Neigiirig eilet dia Fraua herbei ond staunet et schleacht, wia ihre Manna an Land kommet. Kurz druff daucht au noh a Flugzeig auf. Dô dren sitzt dr Forschongsreisende John Parker. Der hôt vo dr amerikanischa Regiirong da Ufftrag kriagt, dera nuia Republik d Unabhängichkeitsurkunde zo ibrbrenga. S dauret et lang, bis-es deane frisch gebackene Insulanerinna demmret, dass uff sellra Insel ohne s mennliche Gschlecht koine paradiisische Zuastend herrschet. Mit-ra graußa Vrsehnongsfeier endet des Werk.

## Quella
* Hellmuth Steger / Karl Howe: *Operettenführer*, Fischer Bücherei Frankfurt am Main, erschda Ufflag vo 1958
* Lueg da Weblink

## Weblink
A ausfihrlichera Beschreibong vo dr Handlong bei Sikorski